CELEX: 62010CN0458
Language: el
Date: 2010-09-17 00:00:00
Title: Υπόθεση C-458/10: Προσφυγή της 17ης Σεπτεμβρίου 2010 — Ευρωπαϊκή Επιτροπή κατά Μεγάλου Δουκάτου του Λουξεμβούργου

18.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 346/29
            
         Προσφυγή της 17ης Σεπτεμβρίου 2010 — Ευρωπαϊκή Επιτροπή κατά Μεγάλου Δουκάτου του Λουξεμβούργου
   (Υπόθεση C-458/10)
   ()
   2010/C 346/48
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: S. Pardo Quintillán και O. Beynet)
   
      Καθού: Μεγάλο Δουκάτο του Λουξεμβούργου
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Μεγάλο Δουκάτο του Λουξεμβούργου, μη έχοντας μεταφέρει στο εσωτερικό δίκαιο πλήρως και ορθώς το άρθρο 9, παράγραφος 3, στοιχεία β', γ' και ε', της οδηγίας 98/83/ΕΚ (1), παρέβη τις υποχρεώσεις που υπέχει από το άρθρο 9, παράγραφος 3, στοιχεία β', γ' και ε', της οδηγίας 98/83/ΕΚ·
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προβάλλει δύο αιτιάσεις προς στήριξη της προσφυγής της.
   Με την πρώτη αιτίασή της, η Επιτροπή υποστηρίζει ότι η μεταφορά στο εσωτερικό δίκαιο του άρθρου 9, παράγραφος 3, στοιχεία β' και γ', της οδηγίας 98/83/ΕΚ είναι ελλιπής. Συγκεκριμένα, η εθνική ρύθμιση δεν προβλέπει ότι η απόφαση περί παρεκκλίσεως πρέπει να περιέχει «τα σχετικά αποτελέσματα της προηγούμενης παρακολούθησης» και δεν διευκρινίζει την «ημερησίως παρεχόμενη ποσότητα ύδατος», τον «οικείο πληθυσμό» και το «κατά πόσον ή όχι θίγεται κάποια ενδιαφερόμενη επιχείρηση παραγωγής τροφίμων».
   Με τη δεύτερη αιτίασή της, η Επιτροπή ισχυρίζεται ότι η μεταφορά στο εσωτερικό δίκαιο του άρθρου 9, παράγραφος 3, στοιχείο ε', της οδηγίας 98/83/ΕΚ είναι ελλιπής και εσφαλμένη καθόσον οι λουξεμβουργιανές αρχές υποστηρίζουν, ιδίως, ότι, εφόσον απόκειται στον αιτούντα την παρέκκλιση να ορίσει και να εφαρμόσει διορθωτικά μέτρα, η «σύνοψη του προγράμματος», το «χρονοδιάγραμμα εργασιών» και η «εκτίμηση του κόστους» των μέτρων θα πρέπει να παρασχεθούν από τον ίδιο τον αιτούντα την παρέκκλιση, και όχι από τον εκδόντα την απόφαση περί χορηγήσεως της παρεκκλίσεως, όπως απαιτεί η οδηγία.
   
      (1)  Οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης (EE L 330, σ. 32).